section_heading: Na otoku
paragraph_text: Na otoku, Ana Lucia Cortez (Michelle Rodriguez) odvodi Sayida u džunglu, a on joj kaže da se vrati nakon što ugleda Danielle Rousseau (Mira Furlan) koja mu kaže da traži upravo njega. Danielle ga zamoli da pođe s njom, ali joj on ne vjeruje budući je posljednji put kada ga je to zamolila napravila diverziju i ukrala Claireinu bebu. Kao simbol povjerenja, ona mu daje svoju pušku i nakon toga ga odvede do čovjeka kojeg je zarobila, a koji visi na drvetu u jednoj od njezinih stupica postavljenih po tom dijelu otoka. Danielle govori Sayidu da ga ne pušta budući smatra da je on "jedan od njih". Čovjek se predstavi kao Henry Gale iz Minnesote. Ignorirajući njezina upozorenja, Sayid ipak oslobađa čovjeka koji odmah pokuša pobjeći, ali ga Danielle sprječava pucajući u njega sa samostrelom.